## La Generalitat participa en el congrés ‘Microbial Pangenome in One Health’ que reunix a València més de 150 experts internacionals en el pangenoma

*** Al llarg de quatre jornades s’ha debatut sobre com la diversitat genètica microbiana connecta ecosistemes i disciplines
* S’ha analitzat la transmissió de microorganismes entre humans, animals i el seu entorn, així com l’adquisició de microbis des del naixement i al llarg de la vida**

València ha acollit la segona edició del congrés *Microbial Pangenome in One Health*, una trobada internacional organitzada per la Generalitat, la Fundació Fisabio, la Universitat Politècnica de València, la Universitat Miguel Hernández, la Universitat d’Alacant i la Ciutat Politècnica de la Innovació.

L’esdeveniment ha reunit més de 150 experts i expertes en microbiologia, genòmica, salut humana i veterinària, entre altres àmbits, que han abordat la importància creixent del pangenoma —el conjunt de tots els gens que poden tindre les diferents soques d’una mateixa espècie— en la comprensió, la vigilància i el tractament de les malalties infeccioses.

Al llarg de quatre jornades, experts i expertes internacionals han explorat com la diversitat genètica microbiana connecta els ecosistemes a través de diferents disciplines, fet que posa en relleu que els reptes globals en salut requerixen enfocaments integradors i col·laboratius.

El comité organitzador ha destacat, des de la benvinguda, que l’objectiu del congrés era situar el pangenoma dins del marc *One Health*, en el qual la salut humana, animal i ambiental s’entenen com un únic continu interdependent. Esta segona edició ha consolidat l’esdeveniment com un espai de referència per a analitzar com la variabilitat genètica microbiana influïx en la zoonosi, les resistències antimicrobianes, les teràpies basades en fags i l’evolució bacteriana.

La conferència inaugural, a càrrec del professor Howard Ochman, de la University of Texas, a Austin, ha obert la trobada amb una reflexió sobre l’origen dels gens nous i la dinàmica evolutiva dels genomes bacterians. El recorregut històric, des de l’anàlisi de genomes individuals fins a metagenomes complexos, permet, segons ha assenyalat Ochman, comprendre com es genera l’enorme variabilitat genètica que hui alimenta el concepte mateix de pangenoma.

**El pangenoma com a eix central per a afrontar els reptes de la salut global**

A través de l’estudi del pangenoma, les sessions han abordat des de l’anticipació de noves amenaces infeccioses fins al paper de la cadena alimentària en la transmissió de gens de resistència. També s’ha destacat com xicotetes variacions genòmiques en els microbis intestinals condicionen l’equilibri de la microbiota i com la diversitat que emergix de mostres ambientals, marines o terrestres permet entendre millor l’evolució i adaptació microbiana en un planeta que està en canvi constant.

Un altre eix temàtic central ha sigut el moviment de gens entre microorganismes de diferents ecosistemes, un procés decisiu per a la propagació de resistències i l’adaptació bacteriana. Es van presentar ferramentes capaces de comparar milions de genomes i tècniques noves que revelen infeccions per fags i la presència d’elements mòbils que abans eren indetectables.

A més, s’ha analitzat la transmissió de microorganismes entre humans, animals i el seu entorn, així com l’adquisició de microbis des del naixement i al llarg de la vida. Estes perspectives, unides a l’estudi del pangenoma de microbiomes específics, apunten a futures teràpies basades en la modulació precisa de comunitats microbianes.

La sessió final ha estat dedicada al protagonisme creixent dels fags, que no només modelen l’ecologia microbiana i l’evolució bacteriana, sinó que també obrin la porta a tractaments personalitzats contra infeccions resistents.

En conjunt, el Congrés ha posat el focus en el fet que el pangenoma és hui una ferramenta essencial per a vigilar la resistència antimicrobiana, per a anticipar-se als patògens emergents i per a dissenyar teràpies innovadores. En definitiva, per a avançar cap a un enfocament *One Health* que integre de manera inseparable la salut humana, animal i ambiental.

L’esdeveniment ha conclòs amb l’entrega de premis als dos millors pòsters, a les dos millors xarrades i al millor projecte en seqüenciació. Este acte ha tancat una intensa jornada amb la confirmació que l’estudi dels pangenomes continuarà sent una ferramenta indispensable per a la microbiologia del segle XXI.

Fecha: 25/12/2025